पटना कलेक्ट्रेट में बच्ची से गैंगरेप, खून से सने इस दुपट्टे को देख रो पडी भीड़

पटना। खून से सने इस दुपट्टे के पीछे की कहानी जानने के बाद शायद आपका भी खून खौल उठे। 12 साल की बच्ची के साथ हुई हैवानियत की कहानी चीख-चीख कर उसका दुपट्टा बयां कर रहा है। घटना की सूचना के बाद मौके पर जमा लोगों की आंखें गुस्से से लाल थीं। इसी बीच जब उसका दुपट्टा सामने आया तो मौके पर जमा भीड़ की आंखें नम हो गई।

गुस्से का गुबार भड़क कर बाहर आया और तोड़फोड़ के साथ नारेबाजी शुरू हो गई। घटना राजधानी के सबसे सुरक्षित इलाके कलेक्ट्रेट परिसर में हुई। सुरक्षा के तमाम दावों की पोल खोलती घटना ने पुलिस का अमानवीय चेहरा भी सामने ला दिया।

दलित बच्ची सोमवार की शाम दूध लेने के लिए घर से निकली थी। आरोप है कि इस बीच रास्ते में सोनू नाम का व्यक्ति अपने अन्य साथियों के साथ उसे उठाकर कलेक्ट्रेट परिसर में ले गया। वहां करीब आधा दर्जन आरोपियों ने बच्ची के साथ सामूहिक दुष्कर्म किया। बच्ची दर्द से चीखती रही तो उसके मुंह में कपड़ा ठूंस दिया गया।

करीब एक घंटे तक हैवानियत का नंगा नाच करने के बाद सभी आरोपी बच्ची को लहुलूहान हालत में छोड़कर जाने लगे। इस बीच बच्ची को खोजते हुए उसके पिता की रास्ते में आरोपियों से भिड़ंत हो गई। आरोपियों ने उनके साथ मारपीट की और फरार हो गए।

बच्ची की आवाज सुनकर उसके पिता घटनास्थल पर पहुंचे और उसे अस्पताल में भर्ती कराने के बाद महिला थाने में घटना की जानकारी दी। पुलिस ने पूरी रात मामला दबाए रखा, इस बीच आरोपी फरार हो गए। सुबह घटना की जानकारी जब आसपास के लोगों को हुई तो कलेक्ट्रेट परिसर में हंगामा शुरू हो गया।

इस बीच किसी ने बच्ची का खून से सना दुपट्टा देखा तो हैवानियत की हद देख भीड़ की आंखें नम हो गईं। नारेबाजी के साथ तोड़फोड़ शुरू हो गई। अधिकारियों ने किसी तरह समझाकर भीड़ को काबू में किया।

एसएसपी विकास वैभव ने बताया कि बच्ची का मेडिकल कराया गया है। घटना की रिपोर्ट दर्ज करके एक आरोपी के पिता को पूछताछ के लिए थाने लाया गया है। आरोपियों की गिरफ्तारी के लिए टीम बनाकर छापेमारी की जा रही है।

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस